Azken zirriborroa

CAMARA DE

COMPTOS

DE NAVARRA

NAFARROAKO

KONTUEN

GANBERA

Atarrabiako Udalaren 2022ko langileria, kontratazio publikoa eta dirulaguntzak

2024ko otsaila

Aurkibidea

[I. Introducción 3](#_Toc157672821)

[II. Objetivos y alcance de la fiscalización 4](#_Toc157672822)

[III. Opinión con salvedades 5](#_Toc157672823)

[IV. Fundamento de la opinión con salvedades 6](#_Toc157672824)

[V. Cuestiones claves de auditoria 7](#_Toc157672825)

[VI. Responsabilidad del Ayuntamiento de Villava 8](#_Toc157672826)

[VII. Responsabilidad de la Cámara de Comptos de Navarra 9](#_Toc157672827)

[VIII. Recomendaciones más relevantes 10](#_Toc157672828)

[APÉNDICE 11](#_Toc157672829)

[Apéndice 1. El Ayuntamiento de Villava 11](#_Toc157672830)

[Apéndice 2. Marco regulador 13](#_Toc157672831)

[Apéndice 3. Observaciones y hallazgos adicionales de la fiscalización de cumplimiento 14](#_Toc157672832)

[3.1 Personal 14](#_Toc157672833)

[3.2 Contratación administrativa 17](#_Toc157672834)

[3.3. Gastos transferencias corrientes y de capital 20](#_Toc157672835)

[3.4. Fondos Next Generation 22](#_Toc157672836)

I. Sarrera

Kontuen Ganberak, abenduaren 20ko 19/1984 Foru Legeari eta 2023ko bere jarduketa-programari jarraikiz, langileen, kontratazio publikoaren eta dirulaguntzen arloan Atarrabiako Udalari 2022ko ekitaldian aplikatzekoa zaion legeria betetzearen fiskalizazioa egin du.

Landa-lana 2023ko urrian eta azaroan egin zuen auditoria-teknikariz eta auditore batez osatutako lantalde batek, Kontuen Ganberako zerbitzu juridiko, informatiko eta administratiboen laguntzarekin.

Eskerrak eman nahi dizkiegu Atarrabiako Udaleko langileei, lan hau egiteko emandako laguntzarengatik.

Jarduketa horren emaitzak Atarrabiako Udaleko alkateari jakinarazi zitzaizkion, egokitzat jotzen zituen alegazioak aurkez zitzan, Nafarroako Kontuen Ganbera arautzen duen abenduaren 20ko 19/1984 Foru Legearen 11.2 artikuluan ezarritakoari jarraituz. Ezarritako epea igarota, ez da alegaziorik aurkeztu.

Txosten honetako datu ekonomiko guztiak eurotan eman dira, biribilduta, zentimorik ez agertzeko. Emandako datuek eta ehunekoek beti adierazten dute balio zehatz bakoitza biribilduta, eta ez biribildutako datuen batura.

II. Fiskalizazioaren helburuak eta norainokoa

Gure lanaren helburua da iritzia ematea ea honako gai hauei dagokienez Atarrabiako Udalak 2022ko ekitaldian zehar egindako jarduerak bat datozen, alderdi esanguratsu guztietan, aplikatzekoa den arau-esparruarekin:

* Langileria: alderdi orokorrak, nominetako ordainsarien analisia eta enplegu publikoa egonkortzeko prozesuaren berrikuspena.
* Kontratazio publikoa: munta txikiko araubidezko kontratazioa eta kontratu egokirik gabeko prestazioak.
* Zuzeneko emakidaren araubidezko dirulaguntzak.

Era berean, zenbatu egin ditugu Next Generation Funtsetatik jasotako dirulaguntzak eta horiekin finantzaturiko gastuak, oinarri harturik Udalak helarazi dizkigun datuetan.

Fiskalizazioaren norainokoak barne hartzen ditu txosten honen 3. gehigarrian aipatzen diren laginetan berrikusitako eragiketak.

Gure lanaren norainokoak ez du barne hartzen Kirol Martiket 2015 SL udal-sozietate publikoa.

Fiskalizazioaren denbora-norainokoa 2022ko ekitaldiari dagokio, baina beste ekitaldi batzuei buruzko egiaztapenak ere egin dira, beharrezkoak direnak ezarritako helburuak hobeki lortzeko.

III. Salbuespendun iritzia

Nafarroako Kontuen Ganberak, abenduaren 20ko 19/1984 Foru Legeak esleitzen dizkion eskumenak erabiliz, legezkotasun-fiskalizazioa egin du, Atarrabiako Udalaren 2022ko ekitaldiko langileria, kontratazio administratibo eta dirulaguntzei buruzkoa.

Gure ustez, eta gure lanaren norainokoa aintzat hartuta, gure txostenaren “Iritziaren oinarria, salbuespenekin” atalean azaldutako zertzeladen eraginengatik izan ezik, langileen, kontratazio publikoaren eta dirulaguntzen arloan aztertutako jarduerak bat datoz, alderdi esanguratsu guztietan, funts publikoen kudeaketari aplikatzekoa zaion araudiarekin.

IV. Salbuespendun iritziaren oinarria

Langileei dagokienez, honako salbuespen hau aipatu behar dugu:

* Ez da Nafarroako Aldizkari Ofizialean argitaratu (aurrerantzean NAO) “Atarrabiako Udalaren zerbitzura diharduten langileen lan-baldintzei eta hitzarmen kolektiboari buruzko erabakia (2021-2023)”, araudiak ezartzen duenaren kontra.

Kontratazio administratiboari dagokionez, honako salbuespen hauek adierazi behar ditugu:

* 2022ko ekitaldian, kasuko kontratua amaitzeagatik kontratu-euskarri egokirik gabe emandako zerbitzuengatik 237.052 euroko gastuak aitortu dira, zeinak bost hornitzaileri ordaindu baitzaizkie txosten honetako 3.2. gehigarrian adierazitako zerbitzu eta hornidurengatik.
* Munta txikiko kontratu gisa izapideturiko prestazioetan 583.996 euroko gastua egin da, 16 kontratistari ordaindutakoa, txosten honetako 3.2. gehigarrian adierazitako zerbitzu, hornidura eta obrengatik.

Egin dugun fiskalizazioa kanpo-kontroleko erakunde publikoen funtsezko fiskalizazio-printzipioei jarraitzen zaie; eta, zehazkiago, ISSAI-ES 400 arauari, zeina legezkotasuna betetzeari buruzko fiskalizazioei buruzkoa baita. Halaber jarraitzen zaie kanpo-kontroleko organoen fiskalizazio-gida praktikoei. Arau horien indarrez dugun erantzukizuna aurrerago deskribatzen da, txosteneko “Kontuen Ganberaren erantzukizunak” atalean hain zuzen ere.

Entitate fiskalizatuarekiko independenteak gara, hala behartzen dute-eta legeriaren betetzeari buruzko gure fiskalizazioari aplikatzekoak zaizkion eskakizun etikoek eta independentzia babestekoek, bai eta fiskalizazio publikoko jarduerari buruzko araudiak ere.

Gure ustez, lortu dugun auditoria-ebidentziak behar adinako eta behar bezalako oinarria ematen du gure iritzi salbuespenduna emateko.

V. Auditoretzako gai giltzarriak

Auditoretzako gai giltzarriak dira legezkotasuna betetzeari buruzko gure fiskalizazioan gure iritzi profesionalaren arabera esanguratsuak izan diren horiek. Auzi horiek jorratu ditugu egin dugun fiskalizazioaren testuinguruan, eta ez dugu horiei buruzko iritzi bereizirik adierazten.

Txosten honetako “Salbuespendun iritziaren oinarria” atalean azaldutako alderdiak salbu, ez dugu jakinarazten gure fiskalizazioan giltzarritzat jotako inolako gorabeherarik.

VI. Atarrabiako Udalaren erantzukizuna

Atarrabiako Udalaren Idazkaritzak eta Kontu-hartzailetzak bermatu behar dute fiskalizatutako arloetako jarduerak bat datozela aplikatu beharreko araudiarekin.

Era berean, Udalaren erantzukizuna da beharrezkotzat jotzen dituen barne-kontroleko sistemak ezartzea, bermatuko dutenak egindako jardueran ez dagoela ezer legez kanpokorik.

VII. Nafarroako Kontuen Ganberaren erantzukizuna

Gure helburua bikoitza da. Alde batetik, zentzutasunezko segurtasun bat lortzea ez-betetze esanguratsurik ez egoteaz fiskalizatutako gaietan Udalak 2022ko ekitaldian egindako jardueretan; eta, bestetik, betetzeari buruzko fiskalizazio-txosten bat jaulkitzea, gure iritzia jasotzen duena.

Zentzutasunezko ziurtasuna ziurtasun maila handia da, baina horrek ez du bermatzen fiskalizazio publikoaren jarduerari buruzko araudiari jarraikiz egindako fiskalizazio batek beti harrapatuko duenik ez-betetze esanguratsu bat, halakorik egonez gero. Ez-betetzeak iruzur edo akatsen ondorio izan daitezke, eta materialtzat jotzen dira Kontuen Ganbera honen irizpideak aplikatuta.

Kanpo kontroleko organoen fiskalizazio-jarduerari buruzko araudiari jarraituz eginiko fiskalizazio baten atal gisa, gure irizpide profesionala aplikatzen dugu, eta eszeptizismo profesionaleko jarrerari eusten diogu auditoretza osoan zehar. Gainera:

* Iruzur edo akatsen ondoriozko ez-betetze muntazkoetarako arriskuak identifikatu eta baloratzen ditugu, auditoretza-prozedurak diseinatzen eta aplikatzen ditugu arrisku horiei erantzuteko, eta auditoretza-ebidentzia nahikoa eta egokia lortzen dugu gure iritziari oinarria emateko. Ez-betetze esanguratsu bat iruzurraren ondoriozkoa denean, hori ez detektatzearen arriskua handiagoa da errorearen ondoriozkoa denean baino; izan ere, iruzurraren osagai izan daitezke kolusioa, faltsutzea, berariazko omisioak, apropos eginiko adierazpen okerrak edo barne-kontrolaren saihestea.
* Fiskalizaziorako muntaduna den ezagutza lortzen dugu barne-kontroletik, inguruabarren arabera egokiak diren auditoretza-prozedurak diseinatze aldera; ez, ordea, entitatearen barne-kontrolaren eraginkortasunari buruzko iritzi bat emate aldera.
* Ebaluatzen dugu prozedurak egokiak diren, bai eta kudeaketa-organoak emandako informazioaren arrazoizkotasuna ere.

Entitateko gobernu-organoarekin harremanetan aritzen gara gai hauen inguruan, besteak beste: planifikatutako auditoretza-proben norainokoa eta haiek egiteko unea, fiskalizazioan aurkitutako gorabehera adierazgarriak, bai eta fiskalizazioan zehar identifikatzen ahal dugun barne-kontroleko edozein gabezia esanguratsu ere. Entitatearen gobernu-organoari jakinarazi zaizkion gorabeheren artean, zehazten dugu zein izan diren betetzearen fiskalizazioan munta handienekoak eta, horrenbestez, auditoretzaren gai giltzarriak.

VIII. Gomendio garrantzitsuenak

Langileriari, kontratazioari eta dirulaguntzei buruz eginiko betetze-fiskalizazioko lanaren emaitza gisa, Ganbera honek gomendatzen du:

* *NAOn argitaratzea “Atarrabiako Udalaren zerbitzuko langileen lan-baldintzei eta hitzarmen kolektiboari buruzko erabakia (2021-2023)".*
* *Kontratu-lizitazio prozedura egokia izapidetzea halako prestazioetarako non balio zenbatetsiak gainditu egiten baititu munta txikiko kontratuetarako ezarritako mugak.*
* *Kontratazio administratiboko prozeduretan denbora-plangintza egokia ezartzea, haien gehieneko indarraldia gainditu ez dadin.*

 Beste gomendio batzuk jaso ditugu 3. gehigarrian, fiskalizazioko beste ohar eta aurkikuntza batzuei buruzkoan.

Txosten hau, indarrean dagoen araudiak ezarritako izapideak bete ondoren, jaulkitzen da lan honen arduradun izandako Asunción Olaechea Estanga auditoreak proposatuta.

Iruñean, 2024ko otsailaren 9an

Nafarroako Kontuen Ganberako lehendakaria: Ignacio Cabeza del Salvador

GEHIGARRIA

1. gehigarria. Atarrabiako Udala

Atarrabiako udalerria Iruñerrian dago, Iruñeko merindadean, eta hiribildu-kategoria du. 1,1 km2-ko azalera du, eta 10.022 biztanle zeuzkan 2022ko urtarrilaren 1ean.

Udal antolamendua besteak beste honako organo hauek osatzen dute: Osoko Bilkura (17 kide), Tokiko Gobernu Batzarra eta Alkatetza. 13 batzorde eratu dira (kontuen batzorde berezia barne).

Udalak Kirol Martiket 2015 SL sozietate publikoa sortu zuen 2015ean, kirol-instalazioak kudeatzeko.

2022ko ekitaldia ixtean, udalaren eta udal-sozietatearen datu ekonomiko nagusiak honako hauek ziren:

* Udala:

|  |  |  |  |
| --- | --- | --- | --- |
| Entitatea | Aitortutako  eskubideak | Aitortutako  betebeharrak | Langileak, abenduaren 31n |
| Udala | 9.188.381 | 10.815.719 | 113 |

* Kirol Martiket SL sozietate publikoa:

|  |  |  |  |  |  |  |  |
| --- | --- | --- | --- | --- | --- | --- | --- |
| Sozietate publikoa | Negozio-zifra garbia | Ekitaldiko emaitza | Udalaren dirulaguntzak | | Epe luzeko zorpetzea | Ondare garbia | Batez besteko plantilla  (2022) |
| Kirol Martiket 2015 SL | 1.125.821 | -3.217 | 0 | 26.198 | | 11.012 | 50 |

Udala Iruñerriko Mankomunitatean sartuta dago, eta haren bidez ematen ditu uraren ziklo integralaren zerbitzuak, hiri-hondakin solidoen bilketa- eta tratamendu-zerbitzuak, eskualdeko hiri-garraiokoak eta ibai-parkearen kudeaketakoak. Mankomunitatearen alde eskualde-garraiorako aitortutako gastua 258.158 eurokoa izan da 2022an.

Udala “Hilarión Eslava” Partzuergoaren kidea da, Burlatako eta Atarrabiako Udalek osatua Hilarión Eslava Musika Eskola kudeatzeko. 2022ko ekitaldian, Udalaren ekarpena 159.308 eurokoa izan zen gastu arruntetarako, eta 2.518 eurokoa, inbertsioetarako.

Udalak emandako informazioaren arabera, Udalak ematen dituen zerbitzu publikoak eta horiek emateko modua honako hauek dira:

|  |  |  |  |  |  |
| --- | --- | --- | --- | --- | --- |
| Zerbitzua | Zuzeneko kudeaketa | | Zeharkako kudeaketa | | Mankomunitatea |
| Udala | Enpresa publikoa | Zerbitzu-kontratua | |
| Argiteria publikoa | X |  |  |  | |
| Hilerria | X |  |  |  | |
| Hiri-hondakinak bildu eta tratatzea |  |  |  | X | |
| Kale-garbiketa | X |  |  |  | |
| Uraren ziklo integrala |  |  |  | X | |
| Estolderia |  |  |  | X | |
| Parke publikoa | X |  |  |  | |
| Liburutegia-ludoteka | X |  |  |  | |
| Gizarte zerbitzuak | X |  |  |  | |
| Kirol instalazioak |  | X |  |  | |
| Bidaiarientzako hiri barruko garraio kolektiboa |  |  |  | X | |
| Hirigintza\* | X |  | X |  | |
| Udaltzaingoa | X |  |  |  | |
| Ingurumena | X |  | X |  | |
| Kulturaren eta kultur ekipamenduen sustapena |  |  | X |  | |
| Ikastetxe publikoak mantentzea | X |  |  |  | |
| Berdintasunaren sustapena | X |  |  |  | |
| Merkataritza ibiltaria | X |  |  |  | |
| 0-3 urtekoen ikastetxeak | X |  |  |  | |

\*Udalak hitzarmen bat du Etxebizitza eta Eraikinak Birgaitzeko Bulegoarekin, zenbait hirigintza-zerbitzu emateko.

2. gehigarria. Arau-esparrua

Udalari aplikatzekoa zaion arau-esparru nagusia honako hau da:

*Estatuko araudia*

* 7/1985 Legea, apirilaren 2koa, Toki Araubidearen Oinarriak arautzen dituena.
* 38/2003 Lege Orokorra, azaroaren 17koa, Dirulaguntzei buruzkoa.
* 20/2021 Legea, abenduaren 28koa, Enplegu publikoan behin-behinekotasuna murrizteko presako neurriei buruzkoa.

*Foru araudia eta tokikoa*

* 6/1990 Foru Legea, uztailaren 2koa, Nafarroako Toki Administrazioari buruzkoa.
* 2/1995 Foru Legea, martxoaren 10ekoa, Nafarroako Toki Ogasunei buruzkoa.
* 2/2018 Foru Legea, apirilaren 13koa, Kontratu Publikoei buruzkoa.
* 19/2022 Foru Legea, uztailaren 1ekoa, 20/2021 Legetik eratorritako egonkortze prozesuak egiteko neurriei buruzkoa.
* 251/1993 Legegintzako Foru Dekretua, abuztuaren 30ekoa, Nafarroako Administrazio Publikoen zerbitzuko Langileen Estatutuaren testu bategina onesten duena, bai eta hura garatzeko xedapenak ere.
* Aurrekontu-exekuzioko oinarriak.
* Ordenantzak.

3. gehigarria. Betetzearen fiskalizazioko beste ohar eta aurkikuntza batzuk

Egindako fiskalizazioaren atal gisa, ondoren ohar eta iruzkin batzuk gehitu ditugu, bai eta Ganbera honen ustez fiskalizazio-txosten honen hartzaileentzat interesgarri gerta daitekeen informazio gehigarri bat ere.

Orobat gehitu ditugu Ganbera honen ustez Udalaren kudeaketa ekonomiko-administratiboa hobetzeko beharrezkoak diren gomendioak.

3.1. Langileak

Udalaren langile-gastuak 5,78 milioikoak izan ziren, ekitaldian sortutako gastu guztien % 53.

Honako taula honetan ematen da gastu horren xehakapena:

|  |  |  |
| --- | --- | --- |
| Kontzeptu ekonomikoa |  | ABG, 2022 |
| Gobernu-organoen ordainsariak |  | 142.095 |
| Langile funtzionarioen ordainsariak |  | 1.498.726 |
| Aldi baterako lan-kontratudun diren langileen ordainsariak |  | 2.358.672 |
| Gizarte-kuotak |  | 1.757.372 |
| Langileen gizarte-gastuak |  | 27.323 |
| Guztira |  | 5.784.188 |

*Plantilla organikoa*

2022ko plantilla organikoari hasierako onespena 2022ko otsailaren 24an eman zitzaion. Plantilla 2022ko maiatzaren 16an argitaratu zen NAOn, eta 2022ko ekitaldian zehar horren bi aldaketa onetsi ziren. Plantillaren eta aldaketen behin betiko onespena, Ganbera honek eskatuta, 2023ko abenduaren 26ko NAOn argitaratu ziren.

2022ko plantillaren eta horren aldaketen arabera, honako hauek dira lanpostuak:

|  |  |
| --- | --- |
| Sailkapena | Lanpostuak |
| Langile funtzionarioak | 52 |
| Lan-kontratudunak | 67 |
| Guztira | 119 |

Plantillako lanpostuetatik, ehuneko 56 lan-araubidekoak dira, eta ehuneko 44, funtzionario-araubidekoak.

Honako hau zen lanpostuen egoera 2022ko abenduaren 31n:

|  |  |
| --- | --- |
| Lanpostuak | (2022) |
| **Plantillako lanpostuak** | **119** |
| Beteta | 55 |
| Hutsik | 64 |
| Lanpostu hutsen % lanpostu guztien gainean | 54 |
| Bete diren lanpostu hutsak | 59 |
| Bete diren lanpostu hutsak (%) | 92 |
| Bete gabeko lanpostu hutsak | 5 |
| Bete gabeko lanpostu hutsak (%) | 8 |

2022ko abenduaren 31n, plantillako lanpostu guztien ehuneko 54 hutsik zeuden; horietatik, ehuneko 92 estalita zeuden, eta gainerakoak, ehuneko zortzi, artean estali gabe.

Datu horien arabera, 2022ko abenduaren 31n, langileen behin-behinekotasunaren indizea ehuneko 52 da, kalkulatua aldi baterako betetako lanpostuen eta behin betiko nahiz behin-behinean betetako lanpostu guztien arteko zatidura gisa.

*Enplegu publikoaren egonkortzea*

Enplegu publikoaren egonkortze prozesua aztertu dugu aintzat harturik zer betekizun eta epe ezartzen diren uztailaren 1eko 19/2022 Foru Legean, Enplegu publikoaren behin-behinekotasuna murrizteko premiazko neurriei buruzko abenduaren 28ko 20/2021 Legetik eratorritako egonkortze prozesuak egiteko neurriei buruzkoan. Osoko Bilkurak 2022ko irailaren 27an erabaki zuen partzialki atxikitzea aipatu uztailaren 1eko 19/2022 Foru Legearen II. tituluaren aplikazioari.

Honako alderdi hauek nabarmendu behar ditugu:

* Udalaren Osoko Bilkurak, 2022ko maiatzaren 10ean, aldi baterako enplegua egonkortzeko enplegu-eskaintza publiko bat (EEP), 31 postukoa, onetsi zuen, zeina argitaratu baitzen 2022ko maiatzaren 17ko NAOn; hots, EEPa onesteko eta argitaratzeko 2022ko ekainaren 1erainoko epe legalaren barruan.
* EEPko 31 lanpostu horietatik, 25 sartuta daude merezimendu-lehiaketako hautaketa-sisteman, eta sei, oposizio-lehiaketako sisteman.
* Eskainitako lanpostuen % 13ko lagin baterako egiaztatu dugu ezarritako betekizunak betetzen dituztela, eta lanpostu-betetze modua araudiarekin bat datorrela.
* Lanpostu horiek guztiak betetzeko deialdiak 2022ko azaroaren 14ko eta 28ko NAOn argitaratu ziren, araudiarekin bat, zeinak epemugatzat ezartzen baitzuen 2022ko abenduaren 31.
* Txosten hau idazteko garaian, deitutako lanpostuetarako hautapen-prozesuek amaitu gabe diraute.

Hautapen-prozesu horiek 2024ko abenduaren 31 baino lehen ebatzi beharko dira, data horretan bete beharrekoa baita legez aurreikusitako helburua, aldi baterako kontratuak egiturazko lanpostuen ehuneko 8ra murriztearena.

* 2022ko ekitaldian zehar, lau salaketa jarri ziren gizarte-arloko jurisdikzioan, langile mugagabe ez-finkoaren izaera aitor zedin eskatzeko. Kasu batean, epaiak izaera hori aitortu zuen; bi kasutan, prozedura etenik dago aldi baterako enplegua egonkortzeko prozesua ebatzi arte; eta laugarren kasuan epaiaren zain daude.

*Langileria-gastuari buruzko egiaztapenak*

Aztertu dugu 143 pertsonaren 2022ko urriko nominaren ordainsari-kontzeptuen lagin bat, 222.894 euroko zenbatekoa duena eta hilabete horretan pagatutako ordainsarien ehuneko 73 egiten duena. Honako hauek izan dira berrikusitako ordainsariak eta haien zenbatekoak:

|  |  |
| --- | --- |
| Kontzeptua | Zenbatekoa |
| Hasierako maila-soldata | 136.482 |
| Gradua | 21.120 |
| Antzinatasuna | 4.476 |
| Lanpostuko osagarria | 29.386 |
| Mailako osagarria | 10.775 |
| Berariazko osagarria | 9.654 |
| Arrisku bereziko osagarria | 3.563 |
| Zuzendaritza-lanpostuko osagarria | 3.166 |
| Parekatze-osagarria | 1.509 |
| Arduraldi esklusiboko osagarria | 1.412 |
| Lanaldi-luzapeneko osagarria | 747 |
| Bateraezintasun-osagarria | 605 |
| Guztira | 222.894 |

Egiaztatu dugunez, urriko nomina osatzen duten ordainsari-kontzeptuak bat datoz, oro har, plantilla organikoaren arabera betetzen dituzten lanpostuetarako aurreikusitakoekin, baita udalak antzinatasunaren eta graduaren kasuan adierazi digun zerbitzuen aintzatespen-datarekin ere, honako gabezia hauengatik izan ezik:

* Ehuneko ehun baino gutxiagoko lanaldi efektiboa duten lanpostuetan, lanaldi osoari dagokion antzinatasuna ordaintzen da. Egoera horrek 11 langileri eragiten die, eta bidegabe ordaindutako 3.603 euroko urteko zenbatekoa dakar. Horri dagokionez, alkatearen 2024ko urtarrilaren 23ko ebazpenaren bidez antzinatasunagatiko ordainsaria kalkulatzeko prozedura halako moldez zuzendu da non lanaldi eginarekiko modu proportzionalean ordainduko baita, eta ukitutako langileei eskatu zaie bidegabe ordaindutako zenbatekoak itzultzeko.
* Herritarren arretarako bulegoaren arduradun-lanpostua A mailako gisa ageri da plantilla organikoan, baina B mailako ordainsaria du, gehi A mailarekin parekatzeko osagarri bat, harik eta oposizio-lehiaketa murriztu bat egin arte. Egoera hori 2014tikoa da.

*Gomendatzen da egin dadila herritarren arretarako bulegoaren arduradun-lanpostua betetzeko oposizio-lehiaketa murrizturako deialdia.*

3.2 Kontratazio administratiboa

2022ko ekitaldiko ondasun eta zerbitzuengatiko gastu arruntak 2,45 milioikoak izan ziren, eta gastu guztien ehuneko 23 egiten dute.

2022ko gastua honela banatzen da, atal ekonomikoaren arabera:

|  |  |
| --- | --- |
| Atala | Aitortutako betebeharrak (2022) |
| Konponketak, mantentze-lanak eta kontserbazioa | 390.629 |
| Materialak, hornidurak eta beste batzuk | 2.021.159 |
| Zerbitzuaren ondoriozko kalte-ordainak | 727 |
| Argitalpen-gastuak | 30.769 |
| Entitate publikoek eginiko lanak | 6.118 |
| Guztira | 2.449.402 |

2022ko ekitaldian egindako inbertsioek 1,31 milioi euro egin zuten. Ekitaldian aitortutako betebeharren guztizkoaren ehuneko 12 egiten dute. Hona zehaztapena, kontzeptu ekonomikoen arabera:

|  |  |
| --- | --- |
| Kontzeptu ekonomikoa | Aitortutako betebeharrak (2022) |
| Eraikin publikoen birgaitzea bultzatzeko programa, erretirodunen elkartea 1. Ildoa; Atargi ikastetxea 2. ildoa, hiriko artea | 29.954 |
| Foru plazaren urbanizazioa | 293.206 |
| Ikastetxeetan egindako inbertsioak | 180.946 |
| Plaka fotovoltaikoak | 58.824 |
| Agenda 21eko inbertsioak | 53.937 |
| Hiri altzariak | 18.602 |
| Abiadura murrizteko gailuak | 16.940 |
| Haur-parkea estaltzea | 2.789 |
| Ardantzea aterpe klimatikoa eta jasangarria | 117.493 |
| Inbertsioak kirol-instalazioetan | 395.719 |
| Kirol-ekipamenduak | 10.700 |
| Ibilgailu elektrikoa eta traktore soropil-mozlea | 47.654 |
| Birziklatze-paperontziak | 8.184 |
| Informazio prozesuetarako ekipamenduak | 34.591 |
| Argazki-artxiboaren digitalizazioa | 3.025 |
| Herritarren proiektuak | 40.690 |
| Guztira | 1.313.254 |

Gure lanean aztertu egin ditugu munta txikiko kontratazioa eta kontratu-euskarri egokirik gabeko zerbitzu, hornidura eta obren prestazioak, zeinak zenbatuta baitaude ondasun eta zerbitzuetan egindako gastu arrunten kapituluan eta inbertsioen kapituluan.

Hurrengo taulan adierazten da ondasun eta zerbitzuetan egindako gastu arrunten xehakapena zenbateko-tartearen arabera, bai eta aztertutako lagina ere.

|  |  |  |  |  |
| --- | --- | --- | --- | --- |
| Gastu arruntak ondasunetan eta zerbitzuetan | Hornitzaile kopurua | Gastua, guztira | Hornitzaile kopurua | Aztertutako gastua |
| Handiagoa 15.000 euro gehi BEZa baino | 24 | 1.205.540 | 24 | 1.205.540 |
| 3.750 euro eta 15.000 euro artean (gehi BEZa) | 80 | 668.697 | 16 | 168.884 |
| Txikiagoa 3.750 euro gehi BEZa baino | 500 | 575.165 |  |  |
| Guztira | 604 | 2.449.402 | 40 | 1.373.424 |

Ondasun eta zerbitzuetan egindako gastu arrunten guztizkoaren ehuneko 56 egiten duen lagin bat aztertu dugu, kapitulu horretako gastuen hornitzaile guztien ehuneko zazpiri dagokiona.

Inbertsioen xehakapena honako hau da, zenbatekoaren arabera eta kontuan hartuta inbertsioak adjudikatzeko lizitazio-prozedura bat izapidetu ote zen, munta txikiko kontratuen araubide bereziko prozeduraz bestelakoa. Azterturiko lagina ere agertzen da:

|  |  |  |  |  |
| --- | --- | --- | --- | --- |
| Inbertsioak | Kontratista-kop. | Gastua, guztira | Aztertutako gastua | Kontratista-kop. |
| Handiagoa 40.000 euro gehi BEZa baino | 3 | 631.632 | 215.324 | 1 |
| 15.000 euro eta 40.000 euro artean (gehi BEZa) | 15 | 410.560 | 278.547 | 11 |
| Txikiagoa 15.000 euro gehi BEZa baino | 63 | 271.062 |  |  |
| Guztira | 81 | 1.313.254 | 493.871 | 12 |
| Lizitazio-prozedura duten prestazioak | 6 | 548.321 |  |  |
| Munta txikiko kontratuetarako araubide bereziko prestazioak | 75 | 764.933 | 493.871 | 12 |
| Guztira | 81 | 1.313.254 | 493.871 | 12 |

Lagin bat aztertu dugu, kasuan kasuko lizitazio-prozedura izapidetu gabe adjudikatutako inbertsioen zenbatekoaren ehuneko 65 egiten duena.

*Munta txikiko kontratazioa*

Udalak Nafarroako Kontratazioaren Atarian argitaratu ditu, hiru hilean behin, 2022ko ekitaldian munta txikiko kontratuetarako araubide bereziaren bidez izapidetutako adjudikazioak.

Egiaztatu dugunez, munta txikiko kontratu gisa izapidetu dira prestazio batzuk, haien urteko zenbatekoak 15.000 euro gehi BEZa gainditzen ez badu ere beharrizan iraunkorrei erantzuten dietenak. Halaber, badira hornidura- eta zerbitzu-kontratuak, zenbateko hori gainditzen duten arren kasuko lizitazio-prozedura aplikatu ez zaienak. Guztira 511.930 euro egiten dute, eta 15 hornitzaileri ordaindu zaizkie honako zerbitzu eta hornidura hauen truke:

|  |  |  |
| --- | --- | --- |
| Xedea | Hornitzaile kopurua | Gastua, guztira (2022) |
| Energia elektrikoa: argiteria publikoa eta eraikinak | 4 | 205.900 |
| Udal aseguruak | 3 | 112.063 |
| Eraikinetarako gasa | 2 | 94.290 |
| Ikuskizunetako aparatu teknikoak | 1 | 26.559 |
| Telefonia | 1 | 19.322 |
| Jaietako garbiketa | 1 | 16.363 |
| Hirigintza arloko aholkularitza | 1 | 14.934 |
| Haur-eskolako elikadura | 1 | 13.931 |
| Etxeko laguntza-zerbitzuko ikuztegia | 1 | 8.568 |
| Guztira | 15 | 511.930 |

Inbertsioen kapituluan, aztertu dugun 13 kontratistako laginean, guztira 493.871 euro egiten duena, egiaztatu dugu ondo izapidetu direla munta txikiko kontratu gisa. Igerileku-hondartzako zoladura-obra da salbuespena, bi fakturatan izapidetu baitzen, munta txikiko kontratu baten bidez. Faktura horietako bat eraispenarena zen, 24.886 eurokoa (BEZa barne); eta bestea, zoladura aldatzekoa, 47.180 eurokoa (BEZa barne). Beraz, obra horrek gainditu egiten du Kontratu publikoei buruzko Foru Legeak prozedura horretarako ezartzen duen muga, 40.000 euro gehi BEZekoa.

*Kontratu-euskarri egokirik gabeko prestazioak*

Udalak guztira 237.052 euro ordaindu zituen 2022an, 2022ko abenduaren 31n mugaeguneratutako bost kontratu hauei dagozkien prestazioengatik, horiek berriro lizitatu ez izana justifikatzen duen arrazoirik gabe:

|  |  |  |  |  |
| --- | --- | --- | --- | --- |
| Kontratuaren xedea | 2022an ordaindutako gastua | Kontratuaren amaieratik 2022-12-31ra arte metatutako gastua | Kontratuaren amaiera-data | Adjudikazio-data |
| Gazte-zentroaren kudeaketa | 109.252 | 438.993 | 2018/12/31 | 2023ko ekaina |
| Kultur jardueren programazioa | 97.556 | 167.390 | 2021/03/01 |  |
| Toki-informazioko aldizkariaren diseinu grafikoa, prestaketa eta idazketa | 16.015 | 16.015 | 2022/07/19 |  |
| Laneko arriskuen prebentziorako zerbitzua | 9.145 | 9.145 | 2022/01/09 |  |
| Hirigintza arloko aholkularitza | 5.084 | 5.084 | 2022/10/10 |  |
| Guztira | 237.052 | 636.627 |  |  |

Kontu-hartzailetzak ez zuen adierazi kontratazio administratiboan izandako gabeziengatiko eragozpenik.

3.3 Transferentzia arruntetako eta kapital-transferentzietako gastuak

2022an, Udalak 978.280 euro transferentzia arruntetan eta 2.518 euro kapital-transferentzietan eman zizkien honako entitate hauei:

|  |  |  |
| --- | --- | --- |
| Entitateak | Transferentzia arruntak | Kapital-transferentziak |
| Foru Komunitateko erakunde autonomoak | 28.068 |  |
| Foru Komunitateko fundazioak | 3.000 |  |
| Mankomunitateak | 258.158 |  |
| Tradiziozko elkarteak | 3.473 |  |
| Enpresa pribatuak | 105.000 |  |
| Familiak | 255.230 |  |
| Irabazi asmorik gabeko erakundeak | 230.483 | 2.518 |
| Beste batzuk | 94.867 |  |
| Guztira | 978.279 | 2.518 |

*Dirulaguntza-plan estrategikoa*

Ez zen onetsi 2022ko ekitaldirako dirulaguntza-plan estrategikoa.

2023ko martxoaren 30ean, Osoko Bilkurak dirulaguntza-plan estrategiko bat onetsi zuen 2023-2025 aldirako.

*Dirulaguntza-lagin baten azterketa*

Udalak emandako informazioaren arabera, 107.810 euro eman zizkien, dirulaguntza izendunetan, 13 onuraduni, jarraian zehazten denez:

|  |  |  |
| --- | --- | --- |
| Onuraduna | Behin betiko kreditua | Emandako kopurua |
| Manuela Project | 30.000 | 30.000 |
| Beti Onak emakumezkoen eskubaloia | 20.000 | 20.000 |
| "Geuretik sortua" egonaldi artistikoa | 7.986 | 7.986 |
| Erretirodunen San Andres elkartea | 7.909 | 7.909 |
| Karrikaluze | 7.800 | 7.800 |
| Etxe Beltza Atarrabiako eguna | 7.588 | 7.588 |
| Etxe Beltza inauteria eta Olentzero | 6.902 | 6.902 |
| Ika gau-eskola | 6.500 | 6.500 |
| “La Indurain” probaren babesletza | 4.000 | 0 |
| Erregeen desfilerako elkartea | 3.900 | 3.900 |
| Jaiotzen eta Gabon-kanten elkartea | 3.636 | 2.182 |
| Remonte fundazioa | 3.000 | 3.000 |
| Rellenoaren kofradia | 2.668 | 2.668 |
| Scout taldea | 2.291 | 1.375 |
| Mandrake elkartea | 2.000 | 0 |
| P. de Axular kooperatiba, xake-txapelketa | 564 | 0 |
| Nafarroako ondarea babesteko plataforma | 500 | 0 |
| Guztira | 117.244 | 107.810 |

Honako lagin hau aztertu dugu, emandako dirulaguntza izendunen ehuneko 61 egiten duena:

|  |  |  |  |
| --- | --- | --- | --- |
| Onuraduna | | | Gastua (2022) |
| Manuela Project | | | 30.000 |
| Beti Onak emakumezkoen eskubaloia | | | 20.000 |
| Erretirodunen San Andres elkartea | | | 7.909 |
| Karrikaluze | | | 7.800 |
| Aztertutakoa, guztira |  | 65.709 | |

Aurreko azterketan egiaztatu dugunez, oro har, aztertutako dirulaguntzen ematea, justifikazioa eta ordainketa aplikatzekoa den araudiarekin bat egin da, eta onetsita eta zuzen kontabilizatuta daude.

Dena den, gabezia hauek ikusten ditugu:

* Azterturiko dirulaguntzen ematea ez da argitaratu Dirulaguntzen Datu Base Nazionalean.
* Ez da agertzen kontu-hartzailetzaren fiskalizaziorik.
* Emakumezkoen eskubaloiko Beti Onak taldeari 2022an emandako dirulaguntza ez zen hitzarmen bidez edo emateari buruzko ebazpen bidez arautu, araudiak ezartzen duenaren kontra. 2023an emandako dirulaguntza Udalaren eta kirol-klubaren arteko hitzarmen baten bidez arautu zen.
* Karrikaluzeri emandako dirulaguntza justifikatzeko, fakturak aurkeztu dira, baina ez ordainketa-egiaztagiriak, hitzarmenak ezartzen duenaren kontra.

Gure aholkuak:

* *Dirulaguntza izendunen ematea Dirulaguntzen Datu Base Nazionalean argitaratzea.*
* *Kontu-hartzailetzak barne-kontrola egin dezala emandako dirulaguntza izendunez denaz bezainbatean*
* *Eskatzea emandako dirulaguntzak justifikatzeko gastuen ordainketak aurkez daitezela, hitzarmen arauemailean ezarritakoaren arabera.*

3.4 Next Generation funtsak

Europar Batasunak estatu kideen multzoari baliabideak bideratzea erabaki zuen, Next Generation funtsen bitartez, COVID-19aren pandemiaren eragina samurtzeko eta ekonomiaren suspertzeari bultzada emateko.

2023an, Foru Administrazioak Next Generation funtsetatik 9.162 euroko dirulaguntza eman zion Udalari, Oinarrizko Gizarte Zerbitzuaren modernizazio digitalerako 12.680 euroko gastuak finantzatzeko. 2020tik 2022rako aldian exekutatu zen, honako kontzeptu hauetarako:

|  |  |  |  |
| --- | --- | --- | --- |
| Kontzeptua | Gastua (2020) | Gastua (2021) | Gastua (2022) |
| Telefonoak | 1.165 | 485 |  |
| Ekipo informatikoak |  |  | 11.030 |